ROZHODNUTIE KOMISIE
z 21. decembra 2007,
ktorým sa schvaľujú plány na ozdravenie od klasického moru ošípaných u diviakov a plány núdzového očkovania diviakov a ošípaných v chovoch proti tejto nákaze v Rumunsku
[oznámené pod číslom K(2007) 6699]
(Iba rumunské znenie je autentické)
(2007/870/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Bulharska a Rumunska, a najmä na jej článok 4 ods. 3,
so zreteľom na Zmluvu o pristúpení Bulharska a Rumunska, a najmä na jej článok 42,
so zreteľom na smernicu Rady 2001/89/ES z 23. októbra 2001 o opatreniach Spoločenstva na tlmenie klasického moru ošípaných (1), a najmä na jej druhý pododsek článku 16 ods. 1, druhý pododsek článku 19 ods. 3 a štvrtý pododsek článku 20 ods. 2,
keďže:
(1)
Smernicou Rady 2001/89/ES sa zavádzajú minimálne opatrenia Spoločenstva na kontrolu klasického moru ošípaných. Tieto opatrenia zahŕňajú ustanovenie, že po potvrdení prvého prípadu klasického moru ošípaných u diviakov majú členské štáty predložiť Komisii plán opatrení na ozdravenie od tejto nákazy. V rámci týchto opatrení sa tiež ustanovuje núdzové očkovanie diviakov a ošípaných v chovoch.
(2)
Rumunsko zaviedlo program na zisťovanie a kontrolu klasického moru ošípaných na celom území tohto členského štátu. Tento program naďalej prebieha.
(3)
Rozhodnutie Komisie 2006/802/ES z 23. novembra 2006, ktorým sa schvaľujú plány na eradikáciu klasického moru ošípaných u diviakov a plány núdzového očkovania diviakov a ošípaných v chovoch proti tomuto ochoreniu v Rumunsku (2), sa prijalo ako jedno z opatrení na boj proti klasickému moru ošípaných. Rozhodnutie 2006/802/ES sa uplatňuje do 31. decembra 2007.
(4)
V Rumunsku sa vyskytuje klasický mor ošípaných u diviakov a u ošípaných v chovoch.
(5)
Dňa 29. novembra 2007 Rumunsko predložilo Komisii na schválenie plán na ozdravenie od klasického moru ošípaných u diviakov a plán núdzového očkovania diviakov na rok 2008 proti klasickému moru ošípaných na celom území Rumunska.
(6)
Okrem toho Rumunsko Komisii takisto predložilo 29. novembra 2007 upravený plán núdzového očkovania ošípaných vo veľkých chovoch markerovou očkovacou látkou na rok 2008 a plán núdzového očkovania ošípaných v menších chovoch živou oslabenou konvenčnou očkovacou látkou.
(7)
Plány, ktoré Rumunsko predložilo, Komisia preskúmala a usúdila, že sú v súlade so smernicou 2001/89/ES. Z tohto dôvodu by sa mali schváliť.
(8)
V záujme zdravia zvierat musí Rumunsko zabezpečiť účinné uplatňovanie opatrení uvedených v týchto plánoch.
(9)
Rozhodnutie Komisie 2006/779/ES zo 14. novembra 2006 o prechodných opatreniach na kontrolu zdravia zvierat týkajúcich sa klasického moru ošípaných v Rumunsku (3) sa prijalo vzhľadom na endemický výskyt klasického moru ošípaných na území Rumunska.
(10)
Opatreniami stanovenými v rozhodnutí 2006/779/ES sa okrem iného zakazuje odoslanie mäsa a mäsových výrobkov z ošípaných ako aj výrobkov a prípravkov obsahujúcich mäso z ošípaných z Rumunska do iných členských štátov. Na tieto účely musí byť takéto mäso a výrobky označené osobitným označením. Rovnako je vhodné označiť rovnakou značkou čerstvé mäso z ošípaných očkovaných počas núdzového očkovania v súlade s týmto rozhodnutím a stanoviť predpisy na uvádzanie takéhoto mäsa na trh.
(11)
Opatrenia ustanovené v tomto rozhodnutí by sa mali schváliť ako prechodné opatrenia platné do 31. decembra 2008.
(12)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Plány na ozdravenie od klasického moru ošípaných u diviakov
Plán na ozdravenie od klasického moru ošípaných u diviakov v oblasti uvedenej v bode 1 prílohy, ktorý Rumunsko predložilo Komisii 29. novembra 2007, sa schvaľuje.
Článok 2
Plán núdzového očkovania proti klasickému moru ošípaných u diviakov
Plán núdzového očkovania proti klasickému moru ošípaných u diviakov v oblasti uvedenej v bode 2 prílohy, ktorý Rumunsko predložilo Komisii 29. novembra 2007, sa schvaľuje.
Článok 3
Plán núdzového očkovania markerovou očkovacou látkou proti klasickému moru ošípaných u ošípaných v chovoch
Plán núdzového očkovania markerovou očkovacou látkou proti klasickému moru ošípaných u ošípaných v chovoch v oblasti stanovenej v bode 3 prílohy, ktorý Rumunsko predložilo Komisii 29. novembra 2007, sa schvaľuje.
Článok 4
Plán núdzového očkovania živou oslabenou konvenčnou očkovacou látkou proti klasickému moru ošípaných u ošípaných v chovoch
Plán núdzového očkovania živou oslabenou konvenčnou očkovacou látkou proti klasickému moru ošípaných u ošípaných v chovoch v oblasti stanovenej v bode 4 prílohy, ktorý Rumunsko predložilo Komisii 29. novembra 2007, sa schvaľuje.
Článok 5
Povinnosti Rumunska v súvislosti s mäsom z ošípaných
Rumunsko zabezpečuje, aby sa mäso z ošípaných:
a)
ktoré sa zaočkujú markerovou očkovacou látkou podľa článku 3 tohto rozhodnutia, obmedzilo na vnútroštátny trh a nezasielalo sa do iných členských štátov;
b)
ktoré sa zaočkujú podľa článkov 3 a 4 tohto rozhodnutia, označilo osobitnou zdravotnou alebo identifikačnou značkou, ktorú si nemožno pomýliť so značkou Spoločenstva, ako je uvedené v článku 4 rozhodnutia 2006/779/ES;
c)
ktoré sa zaočkujú živou oslabenou konvenčnou očkovacou látkou podľa článku 4 tohto rozhodnutia, sa obmedzilo na súkromnú domácu spotrebu a neodosielalo do iných členských štátov.
Článok 6
Informačné povinnosti Rumunska
Rumunsko zabezpečuje pre Komisiu a členské štáty poskytovanie mesačných správ týkajúcich sa plánov núdzového očkovania ošípaných, ako sa stanovuje v článkoch 3 a 4, v ktorých sú za každú župu zahrnuté minimálne tieto informácie:
a)
celkový počet chovov a celkový počet ošípaných podľa jednotlivých kategórií ako sa stanovuje v programe ozdravenia;
b)
počet chovov a ošípaných za mesiac a úhrnom, pri ktorých sa vykonalo núdzové očkovanie, v rozdelení podľa kategórií chovov;
c)
počet dávok jednotlivých použitých očkovacích látok za mesiac a úhrnom;
d)
počet skúšok na zisťovanie ochorenia za mesiac a úhrnom a výsledky týchto skúšok.
Článok 7
Opatrenia na dosiahnutie súladu zo strany Rumunska
Rumunsko prijme potrebné opatrenia na dosiahnutie súladu s týmto rozhodnutím a následne ich uverejní. Bezodkladne o tom informuje Komisiu.
Článok 8
Uplatniteľnosť
Toto rozhodnutie sa uplatňuje od 1. januára 2008 do 31. decembra 2008.
Článok 9
Adresát
Toto rozhodnutie je určené Rumunsku.
V Bruseli 21. decembra 2007